
Ministru kabineta sēdes protokollēmums

Informatīvais ziņojums "Informatīvais ziņojums par Eiropas Sociālā fonda Plus programmas materiālās nenodrošinātības mazināšanai 2021.–2027. gadam finansēšanu 2025.–2027. gadā  "

· 1. Pieņemt zināšanai iesniegto informatīvo ziņojumu.
· 2. Lai Eiropas Sociālā fonda Plus programmas materiālās nenodrošinātības mazināšanai 2021. – 2027. gadam (turpmāk – ESF + Programma) apstiprinātā finansējuma ietvaros indikatīvi līdz 2026. gada 31. martam varētu turpināt nodrošināt zemu ienākumu un krīzes situācijā nonākušām mājsaimniecībām iespēju saņemt pārtikas atbalstu un pamata materiālo palīdzību, atbalstīt priekšlikumu no 2025. gada 1. janvāra optimizēt ESF + Programmai pieejamā finansējuma izmantošanu:
· 2.1. atbalstu mērķēt uz sociāli vismazāk aizsargātām iedzīvotāju grupām – personām un ģimenēm ar trūcīgas mājsaimniecības statusu un krīzes situācijā nonākušām personām;
· 2.2. mainīt pārtikas atbalsta apmēru, nosakot tiesības vienai personai ar trūcīgas mājsaimniecības statusu un krīzes situācijā nonākušai personai saņemt vienu pārtikas preču komplektu ceturksnī.
· 3. Labklājības ministrijai viena mēneša laikā pēc šā protokollēmuma 2. punktā piedāvātā risinājuma saskaņošanas Ministru kabinetā sagatavot un labklājības ministram iesniegt Ministru kabinetā atbilstošus grozījumus ESF + Programmā.
· 4. Labklājības ministrijai viena mēneša laikā pēc šā protokollēmuma 3. punktā minēto grozījumu ESF + Programmā atbalstīšanas Ministru kabinetā iesniegt tos izskatīšanai Eiropas Komisijā.
· 5. Labklājības ministrijai sagatavot informatīvo ziņojumu par ESF + Programmas finansēšanu 2026.–2029. gadā un labklājības ministram līdz 2025. gada 1. septembrim iesniegt to Ministru kabinetā.

